
ועדת החוקה, חוק ומשפט
08/01/2014

הכנסת התשע-עשרה
נוסח לא מתוקן

מושב שני
<פרוטוקול מס' 115>
מישיבת ועדת החוקה, חוק ומשפט
יום רביעי, ז' בשבט התשע"ד (08 בינואר 2014), שעה 10:45
<סדר-היום:>
<הצעת חוק בתי-המשפט (תיקון מס' 74) (ייצוג הולם לנשים בוועדה לבחירת שופטים), התשע"ד–2013>
נכחו:

<חברי הוועדה:> 
דוד רותם – היו"ר
שולי מועלם-רפאלי

אברהם מיכאלי

מרב מיכאלי

אורי מקלב

עדי קול

אלעזר שטרן

עליזה לביא

נחמן שי
<מוזמנים:> 
	ד"ר פרץ סגל
	–
	ראש תחום בכיר, משרד המשפטים

	שירי לנג
	–
	עו"ד, ממונה חקיקה בלשכה המשפטית, הנהלת בתי-המשפט

	חלי ברכה
	–
	עו"ד בלשכה המשפטית, הנהלת בתי-המשפט

	עמליה שרייר
	–
	עו"ד, עוזרת פרלמנטרית, חה"כ עליזה לביא


<ייעוץ משפטי:>
אלעזר שטרן
<מנהלת הוועדה:>
דורית ואג
<רישום פרלמנטרי:>
רונית יצחק
<הצעת חוק בתי המשפט (תיקון מס' 74) (ייצוג הולם לנשים בוועדה לבחירת שופטים)> 
התשע"ד–2013
<היו"ר דוד רותם:>
אני פותח את הישיבה בנושא: הצעת חוק בתי-המשפט (תיקון מס' 74) (ייצוג הולם לנשים בוועדה לבחירת שופטים), התשע"ד–2013, של חברי הכנסת: זהבה גלאון, שלי יחימוביץ', מיכל רוזין, - -

<אברהם מיכאלי:>
אתה לא צריך אותי פה, יש לך פה מלא אנשים.

<היו"ר דוד רותם:>
- - גילה גמליאל, תמר זנדברג, מרב מיכאלי, עליזה לביא, פנינה תמנו-שטה, דב ליפמן, יפעת קריב, רינה פרנקל.

<אלעזר שטרן:>
מה עושה שם דב ליפמן?

<היו"ר דוד רותם:>
אני לא יודע. הוא חתום על החוק הזה, מה אני אעשה, יש כל מיני אנשים שחותמים פה על חוקים.
<אברהם מיכאלי:>
הוא מצטרף לנשים - - -
<שולי מועלם-רפאלי:>
גם אני חתומה על זה?

<היו"ר דוד רותם:>
גם את חתומה על החוק הזה? כן, אני רואה שגם שולי מועלם-רפאלי.
<אברהם מיכאלי:>
אני לא חתום. אפשר ללכת?

<היו"ר דוד רותם:>
אתה יכול ללכת.

<עדי קול:>
דודו, אני גם חתומה?

<מרב מיכאלי:>
הם לא אוחדו כבר?
<היו"ר דוד רותם:>
לא יודע.

<שולי מועלם-רפאלי:>
הוא לא הקריא את כולם.

<היו"ר דוד רותם:>
כן, חברת הכנסת עדי קול, את חתומה.
<עדי קול:>
זה השם שלי.

<שולי מועלם-רפאלי:>
זה שמי, מה שנקרא.

<היו"ר דוד רותם:>
עליזה לביא, את רוצה להסביר לנו? כי אני רואה שזהבה גלאון לא נמצאת פה.
<דורית ואג:>
היא מתואמת עם עליזה לביא.

<נחמן שי:>
לא קיימת את ההבטחה שלך.

<היו"ר דוד רותם:>
איזו הבטחה שלי?

<נחמן שי:>
אמרתי לך שאני רוצה להעלות את הנושא הזה, אמרת לי כן, ולא העלית.

<היו"ר דוד רותם:>
תעלה את החוק שלך, מה אתה רוצה ממני?

<נחמן שי:>
זה לא שייך לחוק. החוק שלי הוא משהו אחר.

<היו"ר דוד רותם:>
החוק שלך הוא לבטל את צווי הפרסום, אני יודע.

<נחמן שי:>
זה משהו אחר, זה יעלה בכל מקרה במליאה.

<היו"ר דוד רותם:>
טוב, יעלה במליאה, ונקווה שלא יעבור את ועדת השרים.

<עדי קול:>
לא עבר.

<מרב מיכאלי:>
את זה אמרתי לך בבוקר.

<נחמן שי:>
בסדר.

<היו"ר דוד רותם:>
כן, זהבה, דברי.

<עליזה לביא:>
אני עליזה, אדוני.
<היו"ר דוד רותם:>
עליזה מה?

<עליזה לביא:>
עליזה לביא.

<היו"ר דוד רותם:>
אה, את לא זהבה גלאון?

<עליזה לביא:>
לא, אני עליזה לביא.

<היו"ר דוד רותם:>
אבל את מדברת בשמה. 

<עליזה לביא:>
אנחנו חברות טובות, אבל חילקנו את העבודה.

<היו"ר דוד רותם:>
כן.

<עליזה לביא:>
אז, אדוני, אנחנו קודם כול מודות לך על הדיון, ולצוות הנפלא שלך על ההכנה, במיוחד ליועץ המשפטי של הוועדה - אלעזר שטרן, על העבודה הרבה סביב ההצעה. על החשיבות הרבה שבהצעת החוק דיברנו בהכנה לקריאה ראשונה, ייצוג הולם הינו מה שראוי שישתרש בוועדות כה חשובות ובכלל במרחב הישראלי. 
ההצעה, כזכור, נבעה בין היתר גם מדרישה של חברים כאן בבית הזה, שהתנגדו לייצוג הולם ולנשים בוועדה למינוי דיינים, שנדונה כאן בחדר הזה, ועל כך גם תודתנו. זאת הייתה הצעה מבורכת ושמחנו לאמץ אותה - גם חברתי זהבה גלאון, שהצטרפה אלי ונצמדה להצעת החוק שלי, וחברות אחרות וחברים שהצטרפו אלינו. וכולנו מבקשים לאשר את החוק, אדוני.
<היו"ר דוד רותם:>
עכשיו אני רוצה רק להבין, למה בוועדה לבחירת דיינים יש ארבע חברות ובוועדה לבחירת שופטים אין ארבע חברות? 

<אלעזר שטרן – הלשכה המשפטית:>
יש.
<עליזה לביא:>
יש.

<היו"ר דוד רותם:>
יש ארבע חברות?

<<אלעזר שטרן – הלשכה המשפטית:>
>
לפי ההצעה פה תהיינה ארבע.
<עליזה לביא:>
לפי הצעת החוק שלי, אדוני, כן. זהבה הוצמדה אלי. ההצעה שלי, וזהבה הוצמדה אלי.
<היו"ר דוד רותם:>
לא, את הוצמדת לזהבה.

<עליזה לביא:>
בסדר, - - - אבל זו ההצעה שעברה בוועדת השרים.
<היו"ר דוד רותם:>
זהבה הגישה ראשונה, מה אפשר לעשות?

<עליזה לביא:>
זה פ'. ההצעה שלי עברה ועדת שרים, אדוני.

<היו"ר דוד רותם:>
ועדת שרים זה לא הדבר החשוב, השאלה מי הגיש ראשון.

<עליזה לביא:>
זהבה ביקשה ואנחנו כאן, לא משנה. בסדר, תגיד מה שאתה רוצה.
<שולי מועלם-רפאלי:>
מה זה משנה בדיוק?

<היו"ר דוד רותם:>
זה משנה לי. למה אתם קובעים שזה יכנס לתוקף רק בבחירות הבאות? למה לא מיידי?
<שולי מועלם-רפאלי:>
כי מקובל עלינו – אמרנו את זה גם לגבי הוועדה למינוי דיינים – שזה לא מכובד, לא הגון, לא ראוי לפטר מישהו שנבחר באופן מסודר עד שהוא לא מסיים את כהונתו. אין לנו פה איזה עניין - - -
<עליזה לביא:>
ברגע שתהיינה בחירות אנחנו נכניס את זה.
<עמליה שרייר:>
היועץ המשפטי של הוועדה מסכים.

<שולי מועלם-רפאלי:>
כן, היועץ המשפטי של הוועדה מסכים אתנו.

<היו"ר דוד רותם:>
היועץ המשפטי של הוועדה מסכים אתכם?

<שולי מועלם-רפאלי:>
ברור.

<היו"ר דוד רותם:>
על מה הוא מסכים אתכם?
<עליזה לביא:>
איזה יועץ יש לך, באמת.
<שולי מועלם-רפאלי:>
חבל על הזמן.

<היו"ר דוד רותם:>
טוב, אם הוא היה מסכים אתי - - -

<שולי מועלם-רפאלי:>
תגיד איזו מילה טובה, הבן-אדם עובד. למה לא?
<עליזה לביא:>
אתה יודע, יש לך מאחוריך צוות מדהים, אתה - - - 

<היו"ר דוד רותם:>
אני לא יכול להגיד לו מילה טובה, כי אחרת הוא היה מתנגד לחוק.

<שולי מועלם-רפאלי:>
באמת, יש פה רעיון טוב עם הסכמות.

<היו"ר דוד רותם:>
כן, מר שטרן, יש לך מה להגיד?
<מרב מיכאלי:>
מר שטרן תומך בהצעת החוק.

<אלעזר שטרן:>
- - -
<שולי מועלם-רפאלי:>
תומכת, מר שטרן תומכת בהצעת החוק.
<מרב מיכאלי:>
חלילה.

<נחמן שי:>
ברור.

<היו"ר דוד רותם:>
ומה אתה?

<נחמן שי:>
אני תמיד תומך בהצעת החוק.
<היו"ר דוד רותם:>
טוב.
<עליזה לביא:>
איפה עדי? עדי הלכה?
<שולי מועלם-רפאלי:>
למה אדוני כה מתמהמה?
<היו"ר דוד רותם:>
אני קורא ואני חושב.

<שולי מועלם-רפאלי:>
אתה חושב, הבנתי, אז לא אפריע לך לחשוב.
<היו"ר דוד רותם:>
אני עוד לא החלטתי מה אני מצביע.

<שולי מועלם-רפאלי:>
אין בעיה.

<אורי מקלב:>
אנחנו מכניסים את הרוב נגד. הוא מחכה - - -
<שולי מועלם-רפאלי:>
אה, אין בעיה.

<היו"ר דוד רותם:>
מה אתה רוצה? בגללכם הגישו את החוק הזה.
<עליזה לביא:>
לא, זו יוזמה מבורכת.

<שולי מועלם-רפאלי:>
של חבר הכנסת גפני.

<אורי מקלב:>
זו זכות שצריכה להירשם - - -
<עליזה לביא:>
זכות שלך, אני בכל מקום אומרת. גם עכשיו בדברי הפתיחה שלי אמרתי.
<שולי מועלם-רפאלי:>
גפני ומקלב הם יוזמי החוק. 

<אורי מקלב:>
לפחות משהו אחד עשינו - - - פוליטית.
<היו"ר דוד רותם:>
כן, עשיתם כמה טעויות, הרבה טעויות.

<שולי מועלם-רפאלי:>
לדעתי אתם עושים הרבה דברים. 

<עליזה לביא:>
אני מודה ומתוודה שהגשתי את זה בעקבות - - - 

<היו"ר דוד רותם:>
טוב, אפשר לאשר לקריאה שנייה ושלישית?
<עליזה לביא:>
כן.

<היו"ר דוד רותם:>
מי בעד? כן, פרץ.
<פרץ סגל:>
רק הערה אחת לנוסח. 

<אברהם מיכאלי:>
- - -
<היו"ר דוד רותם:>
רגע.

<פרץ סגל:>
הרכב הוועדה למינוי שופטים - הסדר של החברים בו וחוקים אחרים, ואולי אפילו בחוק היסוד, הוא: שופטים, נציגי ממשלה, נציגי כנסת, נציגי לשכת עורכי-הדין. לסדר את הנוסח של החוק הזה שיתאים למה שנקבע בחוק למעלה. פה השופטים משום מה נכנסו לסוף וחברי הכנסת - - -

<שולי מועלם-רפאלי:>
אה, יפה, ללכת לפי הסדר.
<פרץ סגל:>
כלומר, ללכת לפי הנוסח שיהיה במתכונת הקבועה בחוק היסוד, כמדומני, שאותה מתכונת תהיה גם פה. 

<היו"ר דוד רותם:>
זו עמדת שרת המשפטים?

<פרץ סגל:>
שרת המשפטים תמכה בהצעת החוק, ורק כשראיתי את הנוסח חשבתי שראוי להתאים אותו.

<היו"ר דוד רותם:>
לסדר אותו בנוסח. טוב, אם אתה אומר, אז נתקן כך.
<עליזה לביא:>
הערה: צריך לתקן את זה.
<היו"ר דוד רותם:>
מי בעד החוק הזה לקריאה שנייה ושלישית?

<דורית ואג:>
פה אחד. אתה גם כן?

<היו"ר דוד רותם:>
כן. מי נגד? 

<נחמן שי:>
אני לא מחליף, לא צריך אותי.

<מרב מיכאלי:>
אבל אתה יכול להצביע.

<נחמן שי:>
צריך אותי?

<היו"ר דוד רותם:>
הוא לא יכול להצביע.
<מרב מיכאלי:>
למה? הוא מחליף את משה מזרחי.
<נחמן שי:>
מה הבעיה? יש לנו עוד נציג. אל תעלים את המפלגה שלנו, אתה משתדל מאוד, אבל זה לא יקרה.

<היו"ר דוד רותם:>
היא לא קיימת כבר.

<נחמן שי:>
היא קיימת באבוהה, ואני עכשיו מצטרף להצבעה.
<היו"ר דוד רותם:>
הוא יכול?

<דורית ואג:>
אם הוא מודיע שהוא מחליף את משה מזרחי, אז הוא יכול.

<היו"ר דוד רותם:>
טוב, אז הוא יכול. אז הוא מחליף, טוב.

<אברהם מיכאלי:>
פה אחד, מה את רוצה?

<עליזה לביא:>
אני מחליפה את קארין.

<אברהם מיכאלי:>
פה אחד של כל מי שהיה פה בחדר.

<נחמן שי:>
הצבעתי. אני רוצה להיות ברקורד שהצבעתי.

<היו"ר דוד רותם:>
טוב, בסדר. מי נגד?

הצבעה

בעד – פה אחד
הצעת חוק בתי-המשפט (תיקון מס' 74) (ייצוג הולם לנשים בוועדה לבחירת שופטים)
התשע"ד–2013, נתקבלה.
<היו"ר דוד רותם:>
רבותי, אושר לקריאה שנייה ושלישית.
<עליזה לביא:>
תודה רבה לך, אדוני היושב-ראש.

<היו"ר דוד רותם:>
לא לקבוע את זה מהיום למחר.

<הישיבה ננעלה בשעה 10:54.>
